Document ID: 32007R1324

KOMISIJAS REGULA (EK) Nr. 1324/2007
(2007. gada 12. novembris),
ar kuru groza Regulu (EK) Nr. 2535/2001, ar ko nosaka sīki izstrādātus noteikumus par to, kā piemērot Padomes Regulu (EK) Nr. 1255/1999 attiecībā uz piena un piena produktu importa režīmu un tarifu kvotu atvēršanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju (1) un jo īpaši tās 26. panta 3. punktu un 29. panta 1. punktu,
tā kā:
(1)
Saskaņā ar 14. panta 1. punktu Komisijas Regulā (EK) Nr. 2535/2001 (2) importa licenču pieteikumus par kvotām, kas tiek administrētas atbilstoši minētās regulas 2. sadaļas I nodaļas noteikumiem, drīkst iesniegt tikai katra sešu mēnešu laika posma pirmajās desmit dienās. Reālu importēšanu nevar veikt pieteikumu iesniegšanas periodā un kamēr Komisija nav noteikusi licenču izsniegšanas apjomu atbilstoši 7. panta 2. punktam Komisijas 2006. gada 31. augusta Regulā (EK) Nr. 1301/2006, ar ko nosaka kopīgus noteikumus lauksaimniecības produktu importa tarifa kvotu administrēšanai, izmantojot ievešanas atļauju sistēmu (3). Lai importu varētu uzsākt kvotas apakšperioda sākumā, ir jānosaka tuvāki licences pieteikumu iesniegšanas termiņi, kā arī jāpielāgo attiecīgie noteikumi, tostarp noteikumi par kārtību, kādā tiek paziņoti apstiprinātie importētāji.
(2)
Tādēļ attiecīgi jāgroza Regula (EK) Nr. 2535/2001.
(3)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2535/2001 groza šādi:
1)
Regulas 9. pantā vārdus “1. jūnijs” aizstāj ar vārdiem “1. maijs”.
2)
Regulas 10. panta 1. punktu aizstāj ar šādu punktu:
“1. Katru gadu līdz 20. maijam dalībvalstis nosūta savus apstiprināto importētāju sarakstus Komisijai, kura savukārt tos saskaņā ar šā panta 3. punktu nosūta pārējo dalībvalstu kompetentajām iestādēm.
Vienīgi tie importētāji, kuri iekļauti sarakstā, ir tiesīgi saskaņā ar 11. līdz 14. pantu no nākamā gada 1. jūnija pieprasīt licences importam laika posmā no 1. jūlija līdz nākamā gada 30. jūnijam.”
3)
Regulas 14. panta 1. punktu aizstāj ar šādu punktu:
“1. Licenču pieteikumus var iesniegt tikai:
a)
no 20. līdz 30. novembrim par importu, kas paredzēts laikposmā no 1. janvāra līdz nākamā gada 30. jūnijam;
b)
no 1. līdz 10. jūnijam par importu, kas paredzēts laikposmā no 1. jūlija līdz nākamā gada 31. decembrim.”
4)
Regulas 16. panta 3. punktu aizstāj ar šādu punktu:
“3. Atkāpjoties no Regulas (EK) Nr. 1291/2000 23. panta, importa licences ir derīgas tikai tā apakšperioda laikā, kuram tās izdotas. Importa licenču 24. ailē ir viens no XX pielikumā minētajiem ierakstiem.”
5)
Šīs regulas pielikumu pievieno kā XX pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 12. novembrī

Labels: 3
17